September 2005

September 2005, kroonika

1. september 
Esimest korda kohtusid Iisraeli ja Pakistani välisminister (Silvan Shalom ja Khursheed Kasuri). Kohtumine toimus Türgis İstanbulis Pakistani presidendi Pervez Musharrafi algatusel.
Orkaan Katrina: hommikul hakkasid Texasesse saabuma orkaani Katrina eest evakueeritud New Orleansist. New Orleansi linnas rüüstati mahajäetud varasid ja rööviti. 
Londoni plahvatused (7. juuli 2005): telejaam Al-Jazīrah teatas, et Al-Qā‘idah on võtnud endale vastutuse 2005. aasta 7. juuli plahvatuste eest Londonis ning kavandab uusi rünnakuid Euroopas. 
 Samasooliste abielu USA-s: California senat kiitis häälte vahekorraga 21:15 esimesena USA-s heaks samasooliste abielu lubava seaduseelnõu, mille esitaja oli alamkoja liige Mark Leno. Kõik poolthääled tulid demokraatidelt ja enamik vabariiklasi hääletas vastu. See oli esimene kord, kui mõne USA osariigi seadusandliku kogu koda samasooliste abielu heaks kiitis. Alamkoda oli seaduseelnõu juunis häältevahekorraga 37:35 tagasi lükanud, kuid pärast hääletust senatis oli ette nähtud eelnõu saatmine tagasi arutamiseks Alamkotta.
Iraagis hukati poomise läbi kolm meest: Bayan Ahmad al-Jaf, Uday Dawoud al-Dulaimi ja Taher Jassim Abbas. Nad kuulusid rühmitusse Jaysh Anşār as-Sunnah ning olid süüdi mõistetud kolme politseiniku röövimise ja mõrvamise ning iraaklastest naiste röövimise, vägistamise ja tapmise eest. See oli esimene hukkamine Iraagis pärast 2003. aasta sissetungi Iraaki. President Jalāl aţ-Ţalabānī oli keeldunud hukkamiskäsule alla kirjutamast lastes seda teha asepresident Adel Abdul Mehdil (Adel Abdel Mehdi).
Beslanis tähistati Beslani pantvangikriisi esimest aastapäeva. Kogu Venemaal alustati koolide avaaktusi leinaseisakuga. 
FBI vahistas ÜRO ametniku Vadim Kuznetsovi, keda kahtlustatakse rahapesus. 
Iga-aastasel Westerplatte tseremoonial Westerplatte poolsaarel, kus mälestati Teise maailmasõja esimesi ohvreid, osales Poola presidendi Aleksander Kwaśniewski kõrval Saksamaa president Horst Köhler.
Colombia pealinnas Bogotás vallutati tormijooksuga endine mähkmeladu, kust leiti 3,9 tonni kokaiini. Vahistati kolm kahtlusalust.
Lhasas Potala palee esisel väljakul tähistati kultuuriüritusega, mida jälgis 20 000 inimest, Hiina Rahvavabariigi Tiibeti autonoomse piirkonna 40. aastapäeva. Kohal viibis Hiina Kommunistliku Partei Poliitbüroo liige Jia Qinglin.  
Eesti-Vene piirilepped: Venemaa president Vladimir Putin andis korralduse allkirjad Vene-Eesti riigipiirileppelt ja merealade jagamise leppelt tagasi võtta.    
Kohaliku omavalitsuse volikogu valimise seadus, e-valimised: Eesti Riigikohtu põhiseaduslikkuse järelevalve kolleegium avalikustas otsuse, mille kohaselt kohaliku omavalitsuse valimise seaduse parandused (Kohaliku omavalitsuse volikogu valimise seaduse muutmise seadus), mille vastavuse põhiseadusele president Arnold Rüütel vaidlustas, leides, et valija õigus oma elektrooniliselt antud häält eelhääletuse ajal elektrooniliselt või valimissedeliga muuta on vastuolus valimiste ühetaolisuse põhimõttega, on põhiseadusega vastavuses. 
Eurole üleminek Eestis: Eesti valitsus kiitis heaks eurole ülemineku plaani esimese variandi, mille kohaselt euro tuleb Eestis käibele 2007. aasta 1. jaanuarist.
Politseipeadirektori kohusetäitja Raivo Aeg nimetas Robert Antropovi politseiameti politseidirektori ametikohale.

2. september 
Katrina: kell 4.35 hommikul toimus New Orleansis Mississippi jõe lähedal Prantsuse linnajaost ida pool (tõenäoliselt keemialaos) võimas plahvatus. Esimesele plahvatusele järgnes mitu väiksemat. Plahvatuste tagajärjel puhkesid suured tulekahjud. Linna kohal levis suur musta suitsu pilv. Rüüstamised, röövimised, tulevahetused ja vägistamised New Orleansis jätkusid. Tuhanded linnaelanikud olid ilma toidu või joogiveeta. Linn oli veega üle ujutatud. Vesi oli mürgitatud kütuse, happe, prügi ja kanalisatsioonijäätmetega. Vees ujusid uppunute surnukehad.
 New Orleansi hakkasid viimaks jõudma rahvuskaardi üksused, mõned neist otse Iraagist.
 Rahvusvaheline Energiaagentuur eraldas Ameerika Ühendriikidele orkaanijärgse kriisi leevendamiseks 60 miljonit barrelit toornaftat ja bensiini. Ühendriigid omakorda otsustasid müüki lasta täiendavad 30 miljonit barrelit Strateegilisest Energiareservist. President George W. Bush pöördus ameeriklaste poole üleskutsega järgnevatel nädalatel kütust kokku hoida. Paljud bensiinijaamad olid suletud, teisal tõusid kütuse hinnad mitmekordseks.
Iraagis Al-Başrah' linnas toimus erakondade Iraagi Islamirevolutsiooni Ülemnõukogu ja Islami Da‘wa Partei eestvõttel vähemalt 5000 osavõtjaga šiiitide meeleavaldus Iraagi põhiseaduse eelnõu ning valitsuse toetuseks. Demonstrandid skandeerisid "Jah põhiseadusele!" ning kandsid plakateid "Põhiseadus on parema tuleviku tagatis" ja "Selle põhiseadusega saavutatakse vabadus ja õiglus". Tikrītis toimus umbes 2000 osavõtjaga sunniitide meeleavaldus, kus kutsuti üles hääletama referendumil põhiseaduse eelnõu vastu. Ar-Ramādīs oli mitmesaja osavõtjaga meeleavaldus põhiseaduse eelnõu vastu, kus skandeeriti: "Me oleme vennad, sunniidid ja šiiidid. Me ei müü seda maad iialgi maha." 
Kahes mošees Bagdadist lõuna pool avasid tundmatud isikud tule sunniitidest palvetajate pihta; kaks inimest sai surma ja neli haavata.  
Iraagis Bayji lähedal pommitati Iraagi sõjaväekonvoid. Viis sõjaväelast sai surma ja üheksa haavata.
 Venemaa president Vladimir Putin kohtus kinniste uste taga Beslani pantvangikriisis hukkunud laste emasid koondava Beslani Emade Komitee esindajatega. Komitee on Putinit nimetanud süüdlaseks suurema osa pantvangide surmas. 
Jaanus Rahumägi teatas, et lahkub erakonnast Ühendus Vabariigi Eest – Res Publica ning astub Eesti Reformierakonda.

3. september 
 Nepali maoistlikud mässajad kuulutasid ühepoolselt välja kolmekuulise relvarahu.
 Tallinnas A. Le Coq Arenal mängis Eesti jalgpallikoondis maailmameistrivõistluste valikturniiri raames Lätiga. Eesti võitis 2:1. Väravad lõid Andres Oper, Maksim Smirnov (Eesti) ja Jurijs Laizāns (Läti).

5. september 

 Indoneesias Medani linnalennuvälja lähistel, kukkus elurajooni reisilennuk. Surma sai 149 inimest. Teiste seas hukkus Põhja-Sumatra provintsi kuberner.
 Egiptuses Banī Suwayfis hukkus teatripõlengus üle kolmekümne inimese. Tuli sai alguse näitleja poolt ümber aetud küünlast.
 Res Publica endine esimees Rein Taagepera teatas koos Jaan Einasto, Mare Taagepera ja Lauri Aaspõlluga erakonna juhatusele soovist erakonnast välja astuda.

8. september 
 Ukraina president Viktor Juštšenko tagandas seoses korruptsioonisüüdistustega Julia Tõmošenko juhitud Ukraina valitsuse.

18. september 
 Rallisõitja Markko Märtin tegi autoralli maailmameistrivõistluste Walesi etapil raske avarii, kaardilugeja Michael Park suri saadud vigastustesse.

19. september 
 Iraagis Al-Başrah' linnas avasid kaks Mahdi armee võitlejateks rõivastunud ning kohalike väitel lõhkeainete ning detonaatoritega varustatud Briti agenti tule neid arreteerida püüdnud Iraagi politseinike ning möödakäijate pihta, tappes politseinikest ühe. Kui mehed viidi küsitlemiseks politseijaoskonda, saabusid neid vabastama britid tankide ning soomusautodega. Britid avasid tule politseijaoskonda kaitsma kogunenud kohalike suunas, kes nende pihta omakorda kive ning süütepudeleid loopisid. Esialgu taandunud britid sõitsid britid hiljem tankiga jaoskonda, mille peale agendid vabastati.

26. september 
 Eesti kaitseminister Jaak Jõerüüt esitas tagasiastumisavalduse.

 2005–09